Éderzito. Éderzito António Macedo Lopes (; 1987-yil 22-dekabrda Bisau shahrida tugʻilgan) — portugaliyalik futbolchi, Saudiya Arabistonining „Al Raed“ futbol klubida hujumchi sifatida oʻynaydi. Éderzito Portugaliya terma jamoasida oʻynagan. 2014-yilgi jahon chempionati ishtirokchisi va 2016-yilgi Yevropa chempionati gʻolibi. 2016-yilgi Yevropa chempionati finalidagi yagona gol muallifi. Klublardagi faoliyati. Éderzito bolaligida Gvineya-Bisaudan Portugaliyaga koʻchib oʻtgan. U maktab-internatga yuborilgan va u yerda 18 yoshigacha yashab taʼlim olgan. 2008-yil 24-avgustda „Estrela“ futbol klubiga qarshi oʻyinda debyut qilgan. 2012-yilning yozida Éderzitoning shartnomasi tugagan va u erkin agent sifatida „Braga“ futbol klubiga oʻtgan. 2-sentabr kuni „Paços de Ferreira“ futbol klubiga qarshi oʻyinda Éderzito yangi klub safida debyut qilgan. Chempionlar ligasi guruh bosqichida ham 6 ta o‘yinda maydonga tushgan, ammo gol ura olmagan. Birinchi mavsumda Éderzito 13 ta gol urgan va jamoaning eng yaxshi toʻpurariga aylangan. Mart oyida Éderzito jarohat olgani tufayli mavsumni muddatidan oldin yakunlashga majbur boʻlgan va Portugaliya Liga kubogi gʻolibligi uchun oʻyinda maydonga tusha olmadi. 2015-yilning 1-iyulida Éderzito Walesning „Swansea City“ futbol klubiga kelib, uch yillik shartnoma imzolagan. Transfer summasi 7 million yevroni tashkil qilgan. 8-avgust kuni „Chelsea“ futbol klubiga qarshi oʻyinda u ikkinchi boʻlimda Bafetimbi Gomis oʻrniga Angliya Premyer ligasida debyut qilgan. Xalqaro faoliyati. 2012-yil 11-sentabrda Éderzito Portugaliya terma jamoasida Ozarbayjonga qarshi o‘rtoqlik o‘yinida debyut qilgan. 2014-yili terma jamoa tarkibida Braziliyada boʻlib oʻtgan jahon chempionatida ishtirok etgan. Turnirda Éderzito Germaniya, AQSh va Gana jamoalariga qarshi oʻyinlarda maydonga tushgan. 2015-yilning 16-iyunida Italiya terma jamoasiga qarshi kechgan bahsda u terma jamoadagi ilk golini urgan. 2016-yilning yozida Éderzito Fransiyada boʻlib oʻtgan Yevropa chempionati gʻolibiga aylangan. Turnirda u Islandiya, Avstriya va Fransiya jamoalariga qarshi oʻyinlarda ishtirok etgan. Éderzito 2017-yilgi Konfederatsiyalar kubogi oʻyinlari uchun tarkibga tanlanmagan.